Shimlas wil nie hul legendes teleurstel | Netwerk24
Shimlas wil nie hul legendes teleurstel
Deur Owen Kock 21 Februarie 2020 21:00
William Eybers, die Shimla-kaptein, verlede Maandag in aksie teen die Pukke. Foto: Varsity Sports
Hy sê hulle weet die reeks raak nie makliker nie. Maandag pak hulle Tukkies in Pretoria, wat verlede week 'n groot agterstand uitgewis het om die Universiteit van Johannesburg met 26-24 te klop.
Die Shimlas het verlede week met 19-27 teen die Pukke in Potchefstroom vasgeval en die enigste ligapunte wat hulle tot dusver verdien het, was twee bonuspunte.
Eybers sê die eerste drie nederlae maak seer, maar hulle sal eenvoudig moet opstaan.
"Daar is so baie legendes wat al vir die Shimlas gespeel het en dit voel vir ons asof ons hulle net teleurstel. Ons sal beslis ons spel moet lig teen Tukkies en in die regte veldgebiede probeer speel," sê Eybers.
"Ek glo vir die Tukkies-wedstryd sal ons meer in hul helfte moet speel.
"Ons moet ook net weer 'n bietjie Shimla-rugby speel en die bal wyd skuif," sê hy.
Eybers sê die hoofrede dat hulle segeloos is, is omdat hulle ongedwonge foute maak en dat dit reggestel moet word.
Hy was veral teleurgesteld in die wedstryd teen die Universiteit van Wes-Kaapland, wat hulle met 28-29 in Bloemfontein verloor het.
Shimlas was tot drie minute voor die einde op pad na 'n oorwinning, maar het toegelaat dat die UWK terugslaan en hulle moes toekyk hoe 'n oorwinning deur hul vingers glip.
* Die Ixias, wat ook nog na 'n eerste sege op soek is, pak die Ikeys Maandag in die eerste van drie tuiswedstryde in die volgende vier weke.
Die Ixias se eerste twee wedstryde was teen die twee groot kanonne – Tukkies en die Maties.
Die Kapenaars is steeds onoorwonne en gaan 'n moeilike uitdaging wees.
Die Ixias sal egter hoop om soos met 2016 se tuiswedstryd (hulle het 10-9 gewen) weer met die Ikeys af te reken.